text: 2.200 sikret fortsat lægehjælp 
  09 november 2018 kl. 09.03
  2.200 Tønder-borgere er sikret fortsat lægedækning, når deres nuværende praktiserende læge stopper med slutningen af november.
  Efter et offentligt udbud har Region Syddanmark nu indgået aftale med virksomheden alles Lægehus A/S om, at de skal overtage patienterne, når lægerne Dorthe Støy og Kirsten Andreasen, som begge har klinik i Tønder Lægehus Nord, stopper.
  Dermed er de 2.200 borgere sikret lægedækning i de kommende år.
  Da ingen af Tønders øvrige praktiserende læger har været interesserede i at overtage Dorte Støy og Kirsten Andreasens ydernumre og patienter, har regionen haft ydernumrene i udbud.
  Aftalen er, at alles Lægehus A/S overtager lokalerne i Tønder Lægehus Nord på Carstensgade i Tønder. Klinikkens sygeplejerske Jonna Mortensen fortsætter i det nye ejerskab. Lægerne Smits, Eckhoff og Berthou, som også har klinik i Tønder Lægehus Nord, fortsætter uændret og i de samme lokaler som nu.
  Aftalen træder i kraft 1. december.
  Alles Lægehus Tønder bliver en del af WeCare gruppen. WeCare har opkøbt Falck Lægehuse A/S og vil i den forbindelse omdøbe Falck Lægehuse til alles.
  